32006D0329
L 121/38
JURNALUL OFÍCIAL AL UNIUNII EUROPENE
DECIZIA COMISIEI
din 20 februarie 2006
de stabilire a unui chestionar care trebuie utilizat pentru raportarea privind punerea în aplicare a Directivei 2000/76/CE privind incinerarea deșeurilor
[notificată cu numărul C(2006) 438]
(Text cu relevanță pentru SEE)
(2006/329/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/76/CE a Parlamentului European și a Consiliului din 4 decembrie 2000 privind incinerarea deșeurilor (1), în special articolul 15,
întrucât:
(1)
Statele membre ar fi trebuit să pună în aplicare Directiva 2000/76/CE înainte de 28 decembrie 2002 și să prezinte rapoarte privind punerea în aplicare a acesteia cu ajutorul unui chestionar elaborat de Comisie.
(2)
Scopul general al acestui chestionar este de a aduna informații referitoare la punerea în aplicare a Directivei 2000/76/CE, pe baza răspunsurilor statelor membre, și de a identifica modalități de reglementare a instalațiilor de incinerare și de coincinerare în statele membre.
(3)
Perioada de raportare trebuie să acopere primii trei ani întregi după 28 decembrie 2002 și trebuie să fie definită ținând seama de cerințele de raportare prevăzute de Directivele 94/67/CE și 96/61/CE. Ținând seama de faptul că Directiva 2000/76/CE se aplică în întregime tuturor instalațiilor existente începând cu 28 decembrie 2005 și că majoritatea covârșitoare a instalațiilor care funcționează în UE aparțin unui grup de instalații existente, deoarece Directiva 94/67/CE este abrogată de la 28 decembrie 2005, iar raportările prevăzute de Directiva 96/61/CE acoperă inclusiv perioada 2006-2008, cea mai potrivită perioadă pentru prima raportare integrală este cea cuprinsă între 1 ianuarie 2006 și 31 decembrie 2008.
(4)
Măsurile prevăzute de prezenta decizie sunt conforme cu avizul comitetului instituit de articolul 6 din Directiva 91/692/CEE a Consiliului (2),
ADOPTĂ PREZENTA DECIZIE:
Articolul 1
(1) Statele membre utilizează chestionarul prevăzut în anexă pentru raportările privind punerea în aplicare a Directivei 2000/76/CE în conformitate cu articolul 15 din respectiva directivă.
(2) Prima raportare acoperă o perioadă de trei ani, începând cu 1 ianuarie 2006 și este transmisă Comisiei până la 30 septembrie 2009.
Articolul 2
Prezenta decizie se adresează statelor membre.
Adoptată la Bruxelles, 20 februarie 2006.